1.

kéri a Tanácsot és a Bizottságot, hogy vegyék figyelembe a következő ajánlásokat: i. működjenek együtt az Európai Parlamenttel, hogy rövid időn belül elfogadásra kerülhessenek a Lisszaboni Szerződés költségvetési előírásait végrehajtó új eszközök, és vizsgálják felül a jelenlegi többéves pénzügyi keretet, pótlólagos forrásokat rendelve azon kezdeményezésekhez, amelyeket nem lehetett előre látni a jelenlegi TPK elfogadásakor; ii. maradéktalanul feleljenek meg az EUMSz. 312. cikke (3) bekezdésének, amely előírja, hogy a pénzügyi keretnek meg kell határoznia az éves költségvetési eljárás zavartalan lefolytatásához szükséges rendelkezéseket, valamint 312. cikke (5) bekezdésének, amely szerint „az Európai Parlament, a Tanács és a Bizottság a pénzügyi keret elfogadására irányuló eljárás során mindvégig köteles minden szükséges intézkedést megtenni az elfogadás megkönnyítése érdekében”; iii. maradéktalanul feleljenek meg az EUMSz. 311. cikkének, amely előírja, hogy az Uniónak gondoskodnia kell a céljai eléréséhez és politikái megvalósításához szükséges eszközökről, figyelembe véve a Lisszaboni Szerződés által kitűzött új cselekvési területeket, többek közt a külső fellépés, a sport, az űrkutatás, az éghajlatváltozás, az energiapolitika, az idegenforgalom és a polgári védelem területét; iv. vonják le a szükséges következtetéseket abból a tényből, hogy már az új, Lisszabonhoz kapcsolódó igények megjelenése előtt is, a jelenlegi TPK utóbbi négy évében az éves költségvetéseket vagy csak a meglévő tartalékok felhasználásával lehetett elfogadni, vagy a jelenlegi intézményközi megállapodás által az olyan uniós prioritások finanszírozására kijelölt eszközökkel, mint például a Galileo, az európai gazdaságélénkítés terve vagy az élelmezésfinanszírozási eszköz, valamint hogy a jelenlegi pénzügyi keret plafonértékei alatt az időszak hátralévő részére még megmaradt becsült tartalékok rendkívül csekélyek; v. tartsák be a jelenlegi intézményközi megállapodás 4. pontját, amely szerint „amennyiben a 2007-2013-as többéves pénzügyi keret (a továbbiakban: pénzügyi keret) ideje alatt a Szerződés költségvetési hatással járó felülvizsgálatára kerülne sor, a szükséges kiigazításokat ennek megfelelően teszik meg”; vi. ismerjék el, hogy a jelenlegi gazdasági helyzet arra kényszerítheti a költségvetési hatóságot, hogy erőfeszítéseket tegyen a jelenlegi költségvetés prioritásainak átértékelésére a kiemelt célok megfelelő finanszírozásának érdekében, szem előtt tartva ugyanakkor az uniós költségvetés európai hozzáadott értékét, mivel az a szolidaritás és hatékonyság megnyilvánulása, a máskülönben tagállami, regionális és helyi szinten szétszórt pénzügyi források összegyűjtése és közös használata révén; hangsúlyozzák azt is, hogy az uniós költségvetés kiadásainak túlnyomó része az Unió gazdasági növekedését serkentő, hosszú távú beruházásokat támogatja; vii. ismerjék fel, hogy az új szükségletekhez kapcsolódó kiadások nem fedezhetők átcsoportosítások vagy a prioritások megváltoztatása révén, és szükség van a TPK, valamint az intézményközi megállapodásban szereplő rugalmassági mechanizmusok felülvizsgálatára, ellentétben a Tanács 2010. március 16-án, a költségvetési iránymutatásokra vonatkozó következtetéseiben megfogalmazott álláspontjával, amelyet a soros elnökség is megerősített a B7-0310/2010 O-0074/2010 szóbeli kérdés 2010. június 15-i vitáján; emlékeztessenek továbbá arra, hogy a Lisszaboni Szerződés hatálybalépése nyomán keletkező új szükségletek logikus módon megtakarításokat tesznek szükségessé tagállami és regionális szinten; viii. cselekedjenek a jelenlegi intézményközi megállapodáshoz csatolt 3. nyilatkozatnak megfelelően, amely teljes, széles körű felülvizsgálatot ír elő 2008/2009-ig, amely felöleli az uniós kiadások és források minden szempontját, és ne próbálják az új Szerződés által keletkező uniós kihívások/kompetenciák kezelését továbbra is a jelenlegi intézményközi megállapodás működésének szűk körű felülvizsgálatával megoldani, amely nélkülözi a politikai dimenziót; ix. ismerjék fel, hogy a Tanács és a Bizottság álláspontja a többéves pénzügyi keret felülvizsgálatával kapcsolatban egyelőre ellentmond annak a ténynek, hogy folyamatosan új javaslatokkal állnak elő, amelyek új forrásokat igényelnek, mint például a „banánra vonatkozó megállapodás” és az ITER; x. fejezzék ki aggodalmukat a tagállamoknak azzal az új gyakorlatával kapcsolatban, hogy olyan európai politikákat vezetnek be, amelyeket az uniós költségvetésen kívüli forrásokból finanszíroznak; mérjék fel a kockázatot, amelyet az ezen politikák feletti demokratikus ellenőrzés hiánya és elégtelen legitimitásuk, továbbá az uniós költségvetésre vonatkozó globális fedezet elvének megsértése jelent, és a negatív hatást, amelyet ez a trend eredményezhet a szolidaritás elvét illetően; xi. tegyenek meg minden, a TPK felülvizsgálatához szükséges lépést, pótlólagos forrásokat bocsátva rendelkezésre az Európai Külügyi Szolgálat és más, a Lisszaboni Szerződéshez kapcsolódó prioritások számára, valamint olyan egyéb – különösen az 1a. „Versenyképesség a növekedésért és foglalkoztatásért” és a 4. „Az EU mint globális szereplő” fejezetbe tartozó kezdeményezések számára, amelyek uniós hozzáadott értéket teremtenek, lehetővé téve az unió számára, hogy teljesítse kötelezettségvállalásait, és megfeleljen a polgárok elvárásainak; xii. lássák be, hogy e felülvizsgálat nélkül a Parlament nem lesz képes elfogadni új ügynökségek létrehozására vonatkozó, vagy bármilyen más tanácsi kezdeményezést, hacsak nem tartalmaznak új forrásokat megjelölő javaslatokat; xiii. tegyenek erőfeszítéseket a nagyobb rugalmasság megteremtésére, ahogy a fent említett, a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodásban foglaltak érvényesüléséről szóló Bizottsági jelentésben is szerepel; xiv. ismerjék fel a rugalmasság fontosságát a tartalékok és mozgásterek létrehozása érdekében, amelyek lehetővé teszik az Unió számára, hogy ki tudja elégíteni a pénzügyi keretben, a költségvetési fejezeteken belül és azok között jelentkező jelenlegi és jövőbeni szükségleteket, valamint a keret kialakításáról és felülvizsgálatáról folytatott tárgyalások során; xv. vegyék figyelembe, hogy a Parlament ragaszkodik a rugalmasság fokozásához és elegendő tartalék létrehozásához valamennyi kategória számára; valamint a rugalmassági eszköz révén rendelkezésre álló összeg növeléséhez és a forrásoknak a TPK egyes fejezetei közötti átcsoportosítására vonatkozó eljárás egyszerűsítéséhez; xvi. vegyék figyelembe, hogy a Parlament nem lesz hajlandó tárgyalásokat kezdeni olyan javaslatról, amely nem biztosítja a rugalmasság legalább jelenlegi szintjét a pénzügyi keretnek az uniós bruttó nemzeti jövedelem 0,03 %-át meg nem haladó felülvizsgálata során (lásd a TPK-ról szóló rendeletre vonatkozó javaslat 8. cikkének (3) bekezdését); xvii. lássák be, hogy nem elégséges a pusztán technikai megközelítés a Lisszaboni Szerződés végrehajtásakor a költségvetés terén, és azt, hogy a Parlament egyetértéséhez elengedhetetlen a valódi, politikai tárgyalások késedelem nélküli megkezdése megfelelően magas, ha szükséges, a legmagasabb szinten; xviii. szenteljenek több figyelmet az európai pénzügyi stabilizációs mechanizmusnak a többéves pénzügyi keret elfogadása előtt, tekintettel a messzire nyúló költségvetési következményekre; fogadják el, hogy a költségvetési hatóság mindkét ága részt vegyen az ezen mechanizmus által a költségvetésre gyakorolt hatással foglalkozó döntésekben; egyezzenek bele, hogy az ezen mechanizmus által igényelt költségvetési forrásokat a TPK eseti felülvizsgálata révén finanszírozzák, biztosítandó, hogy a költségvetési hatóság megfelelő időben való bevonására sor kerüljön;